ཞི་ཅིན་ཕིང་གིས་འདི་ལོ་ཟླ་གསུམ་པར་ང་དང་བློ་མཐུན་ཨུ་ཡོན་ཀྲང་པེ་ཅིང་དུ་ལོ་རྒྱུས་རང་བཞིན་གྱི་ཞལ་འཛོམས་ཐེངས་དང་པོ་བྱུང་ནས་དུས་ཡུན་རིང་མོར་སྤེལ་རེས་ཟབ་མོ་བྱས་ཏེ་དུས་རབས་གསར་པར་ཀྲུང་གོ་དང་ཁྲའོ་ཞན་དབར་གྱི་འབྲེལ་བ་འཕེལ་རྒྱས་གཏོང་རྒྱུར་ཕྱོགས་བཞིའི་ཐད་རྩ་དོན་ཐད་ཐུན་མོང་གི་ངོས་འཛིན་བྱུང་བ་སྟེ།དང་པོ།ཀྲུང་གོ་དང་ཁྲའོ་ཞན་དབར་གྱི་སྲོལ་རྒྱུན་མཛའ་མཐུན་ནི་ཕྱོགས་གཉིས་པོའི་ཐུན་མོང་གི་རྒྱུ་ནོར་རྩ་ཆེན་ཞིག་དང་ཀྲུང་གོ་དང་ཁྲའོ་ཞན་དབར་གྱི་མཉམ་ལས་འབྲེལ་བ་གོང་འཕེལ་ཡག་པོ་གཏོང་རྒྱུ་ནི་ཕྱོགས་གཉིས་པོའི་བློ་བརྟན་འགྱུར་མེད་ཀྱི་བྱེད་ཕྱོགས་ཤིག་ཡིན་ལ་ཡང་དག་པའི་གདམ་ག་འབའ་ཞིག་ཀྱང་ཡིན་པ་དང་།གཉིས་པ།ཀྲུང་གོ་དང་ཁྲའོ་ཞན་གཉིས་པོ་སྤྱི་ཚོགས་རིང་ལུགས་ཀྱི་རྒྱལ་ཁབ་ཏུ་གཏོགས་སྟབས་ཕྱོགས་གཉིས་པོའི་དབར་གྱི་འབྲེལ་བར་འཐབ་ཇུས་ཀྱི་དོན་སྙིང་གལ་ཆེན་ལྡན་ཡོད་པས་མཐུན་སྒྲིལ་མཉམ་ལས་དང་སྤེལ་རེས་དང་ཕན་ཚུན་དཔྱད་གཞིར་འཛིན་རྒྱུར་ཤུགས་སྣོན་རྒྱག་དགོས་པ།གསུམ་པ།ཏང་གཉིས་པོའི་མཐོ་རིམ་འགྲོ་འོང་གིས་ཕྱོགས་གཉིས་པོའི་དབར་གྱི་འབྲེལ་བར་སྣེ་ཁྲིད་བྱ་རྒྱུར་གཞན་གྱིས་ཚབ་བྱེད་ཐབས་བྲལ་བའི་ནུས་པ་གལ་ཆེན་ལྡན་ཡོད་པས་ཕྱོགས་གཉིས་པོས་རྒྱུན་དུ་འགྲོ་འོང་རྒྱུན་འཁྱོངས་བྱེད་པ་དང་།འཐབ་ཇུས་ཀྱི་འབྲེལ་གཏུག་ལ་ཤུགས་སྣོན་རྒྱག་པ།བསམ་ཤེས་དང་ཕན་ཚུན་ཡིད་ཆེས་བྱེད་ཟབ་ཏུ་གཏོང་བ།ཐུན་མོང་གི་ཁེ་ཕན་ལ་སྲུང་སྐྱོང་བཅས་བྱེད་དགོས་པ།བཞི་པ།དམངས་ཁྲོད་ཀྱི་མཛའ་མཐུན་རྨང་གཞི་བརྟན་དུ་གཏོང་རྒྱུ་ནི་ཀྲུང་གོ་དང་ཁྲའོ་ཞན་དབར་གྱི་འབྲེལ་བ་གོང་འཕེལ་ཡོང་བར་སྐུལ་མ་གཏོང་བའི་ཐབས་ལམ་གལ་ཆེན་ཞིག་ཡིན་པས་བྱ་ཐབས་མང་པོར་བརྟེན་ཏེ་རྒྱལ་ཁབ་གཉིས་པོའི་མི་དམངས་དབར་གྱི་སྤེལ་རེས་འགྲོ་འོང་ལ་ཤུགས་སྣོན་བརྒྱབ་ནས་ཀྲུང་གོ་དང་ཁྲའོ་ཞན་དབར་གྱི་འབྲེལ་བ་གོང་འཕེལ་ཡོང་བར་དམངས་འདོད་ཀྱི་རྨང་གཞི་བཟང་པོ་ཞིག་འདིང་དགོས་པ་བཅས་རེད།ཕྱོགས་གཉིས་པོའི་ཐུན་མོང་གི་འབད་བརྩོན་འོག་ཐུན་མོང་གི་ངོས་འཛིན་ཁག་ལག་བསྟར་དོན་འཁྱོལ་ཡག་པོ་བྱེད་བཞིན་ཡོད།ཟླ་གཅིག་ལྷག་ཙམ་རིང་ང་དང་བློ་མཐུན་ཨུ་ཡོན་ཀྲང་ཞལ་འཛོམས་ཐེངས་གཉིས་བྱུང་ནས་འབྲེལ་ལམ་དམ་ཟབ་རྒྱུན་འཁྱོངས་ཐུབ་ཡོད།ངས་བློ་མཐུན་ཨུ་ཡོན་ཀྲང་དང་མཉམ་དུ་ཕྱོགས་གཉིས་པོའི་འབྲེལ་ཡོད་སྡེ་ཚན་ལ་མུ་མཐུད་མཛུབ་ཁྲིད་བྱས་ནས་ང་ཚོར་བྱུང་བའི་ཐུན་མོང་གི་ངོས་འཛིན་དོན་འཁྱོལ་ཡག་པོ་བྱས་ཏེ་ཀྲུང་གོ་དང་ཁྲའོ་ཞན་དབར་གྱི་འབྲེལ་བ་ཟམ་མི་ཆད་པར་མདུན་ཕྱོགས་སུ་གོང་འཕེལ་ཡོང་བར་སྐུལ་སྤེལ་གཏོང་བ་དང་རྒྱལ་ཁབ་གཉིས་པོ་དང་རྒྱལ་ཁབ་གཉིས་པོའི་མི་དམངས་ལ་བདེ་སྐྱིད་བསྐྲུན་ཏེ་ས་ཁུལ་འདི་གའི་ཞི་བདེ་བརྟན་ལྷིང་ཆེད་ལེགས་སྐྱེས་ཧུར་ཐག་འབུལ་འདོད་ཡོད་ཅེས་ནན་བཤད་གནང་བ་རེད།ཞི་ཅིན་ཕིང་གིས་ད་དུང་ཁྲའོ་ཞན་དུ་འགྲིམ་འགྲུལ་ལས་འཛོལ་ཚབས་ཆེན་ཐོན་ནས་ཀྲུང་གོ་དང་ཁྲའོ་ཞན་རྒྱལ་ཁབ་གཉིས་པོའི་སྤྱི་དམངས་ཤི་རྨས་བྱུང་རྗེས་ཅིན་ཀྲེང་ཨེན་གྱིས་ཚད་མཐོའི་མཐོང་ཆེན་དང་ལྷག་བསམ་ཟོལ་མེད་ཀྱི་རྣམ་འགྱུར་ལ་སྙིང་དབུས་ནས་ཐུགས་རྗེ་ཆེ་ཞུ་རྒྱུ་ཡིན་ཞེས་གསུངས་པ་རེད།